13:53

Siste nytt om Hurtigruten-utbruddet :

Hurtigruten startet en pressekonferanse nå 16:00 i Oslo. De skal presentere rapporten om granskingen av Hurtigruten Cruise AS etter utbruddet av covid-19 på MS Roald Amundsen. Styreleder Trygve Hegnar innledet, og Petter Stordalen skal snakke på vegne av eierne til slutt.

- Intet skal skjules. Intet skal dekkes over. Alt skal fram, sa styreleder i Hurtigruten Group Trygve Hegnar, som sa at hele rapporten vil bli offentliggjort.

- Det har skjedd en svikt i systemet vårt. Jeg beklager det. Det er ingen hyggelig situasjon å stå i, sier Hegnar. Han tror rapporten viser feil som burde gjøres noe med.

Samtidig ga han konsernsjefen i Hurtigruten, Daniel Skjeldam, sin fulle støtte.

Nå snakker Jan Fougner, partner i advokatfirmaet Wiersholm, som har ledet granskingsarbeidet på vegne av Wiersholm og DNV GL.

- Vi har jobbet selvstendig, sier Fougner.

- Regler ble ikke fulgt, sa Fougner, som peker på at regelen om 14 dagers karantene på land ikke ble fulgt.

Kommuneoverlegen og politiet i Ulstein krevde negative tester før anløp. Hurtigruten valgte i stedet ikke å dra til Ulstein, og reiste til Bergen i stedet og hadde karantene der.

Fougner har funnet en e-post hvor ledelsen frykter at resultatet av testing kan være «enorm uønsket mediaoppmerksomhet».

- Hurtigruten har tolket og praktisert reglene forskjellig, sa Fougner, som peker på at regelverket ble tolket av en person som var utdannet som kokk.

- Det burde vært en jurist

- Smittesituasjonen på vei om bord var usikker, man burde gjennomført karantene på land i ti dager, konkluderer Fougner.

- Da hadde situasjonen vært en annen, forteller granskeren, som forteller at de ansatte fortsatte å jobbe om bord og flere hadde kontakt med passasjerer.

Skipslegen ba om å få testet mannskapet i Tromsø 22 juni.

- Men så oppstår det lokalt i båten et spørsmål om motivasjonen for disse menneskene når de ble sykemeldte. Det ble diskutert om de hadde sykmeldt seg på grunn av en krangel, og at de var skulkesyke. Så de trakk inn den norske legen, forteller Fougner. Dagen etter konkluderte de med at de droppet testen.

- Dette var en feilslutning, sier Fougner.

- Beslutningen fremstår som rar, sier granskeren.

På neste seilas fra 24 juli til 31 juli, så var det flere sykemeldinger og flere ble satt under isolasjon, selv om de ikke gransket om det var korona.

28 og 29 juli får de beskjed om at en passasjer har testet positiv fra den forrige seilasen. Da starter en diskusjon om de skal varsle offentligheten. Smittevernlegen ville sende ut en pressemelding, og da fryktet Hurtigruten negativ presseomtale.

De varsler heller ikke passasjerene om at Folkehelseinstituttet mente Hurtigruten var et smittested. Dette skjer samtidig som fire besetningsmedlemmer er i isolasjon med feber og hoste.

Det produseres en erklæring så sent som 30 juli at de ansatte ikke har covid 19-symptomer og at mannskapet har vært i karantene i 14 dager.

- Dette stemmer ikke med virkeligheten, sier Fougner.

31. juli så blir to syke trillet ut av skipet i rullestol, påført munnbind og hansker, sendt i taxi med to ledsagere. Samtidig som passasjerene forlater skipet.

Rett etterpå så blir det bekreftet at de to er koronasyke. Og rett etterpå så tester man ytterligere to positivt.

- Vi kan konstatere at skipet kommer inn til Tromsø med covid-smitte, sier Fougner.